Instituto Aragonés d'Arte y Cultura Contemporanios Pablo Serrano

L'Instituto Aragonés d'Arte y Cultura Contemporanios Pablo Serrano (en castellano y oficialment: Instituto Aragonés de Arte y Cultura Contemporáneos Pablo Serrano), mas conoixiu como Museu Pablo Serrano, ye un centro museistico adedicato a l'arte contemporanio que tien como colección fundacional un amplo fundo d'obras d'o escultor aragonés Pablo Serrano (1908-1985). Amás conta con eixemplos d'artistas aragoneses, espanyols y estranchers de tot o sieglo XX, dende Emil Nolde, Pablo Picasso y Calder dica Warhol, Jean Tinguely y Anthony Caro.

 Seu 
O museo ye situau en os antigos tallers d'oficios de l'hospicio provincial, conoixiu como que Fogar Pignatelli, que fuoron reabilitaus por l'arquitecto aragonés José Manuel Pérez Latorre pa adecuar-los a la suya nueva función museistica.

O centro ubrió as suyas puertas o 27 de mayo de 1994 y tien o suyo orichen en a fundación creyada por Pablo Serrano poco antes d'a suya muerte. En 1995 a fundación fue disuelta y os suyos bienes pasoron a estar propiedat d'o Gubierno d'Aragón, que en pocos meses creyó a institución actual: l'Instituto Aragonés d'Arte y Cultura Contemporanios Pablo Serrano (IAACC).

A necesidat d'enreciar os espacios de l'IAACC Pablo Serrano, pa la conservación d'as suyas coleccions y a organización d'exposicions y atras actividaz empentó l'ampliación de l'edificio en 2005. O prochecto arquitectonico fue redactau por José Manuel Pérez Latorre y en 2007 fuoron adchudicaus os treballos de construcción a Obrascón Huarte Laín. L'ampliación triplicó o espacio util, que pasó de 2500 m² a os mas de 7000 m² actuals, d'os cuals 3000 m² son destinaus a espacios expositivos. O 23 de marzo de 2011 se fa a devantadera d'o nuevo museu convertiu en l'Instituto Aragonés de Arte Contemporanio.

 Coleccions 
En o suyo interior, s'exhibe a o publico un amplo muestrario d'a obra de Pablo Serrano. En a exposición permanent d'a suya obra destacan as esculturas informalistas d'os anyos 1950. O museu conta amás con un conchunto important d'obras d'a esposa de Pablo Serrano, Juana Francés, asinas como una colección d'arte grafico contemporanio y una selección de pintura de Santiago Lagunas recientment incorporada.

En 2013, a institución dio un vulco a o suyo repertorio d'obras, en sumar a colección privada Circa XX, encetada por Pilar Citoler en 1969 y enriquida a lo largo de cuatro decenios. Os artistas representaus cubren cuasi tot l'arco artistico internacional entre l'expresionismo alemán (Emil Nolde) dica l'art brut (Jean Dubuffet); entre éls se contan Pablo Picasso, Joan Miró, Fernand Léger, Alexander Calder, Le Corbusier, Henry Moore, Francis Bacon, Andy Warhol, Roy Lichtenstein, Enzo Cucchi... a os que cal sumar un cheneroso muestrario espanyol d'os zaguers decenios: Tàpies, Miquel Barceló, Antonio Saura, Rafael Canogar, Gerardo Rueda, José Manuel Broto, Guillermo Pérez Villalta, Cristina Iglesias... Iste conchunto, formau por unas 1.200 piezas, s'obtenió por meyo d'una formula combinada de donación y venda, si bien a cifra de diners pagada suposa tasament o 15% d'a valor d'a colección, a cual fue tasada en uns diez millons d'euros Aragón recibe la colección Citoler, que se podrá visitar en el Pablo Serrano.

O centro ahuespa tamién exposicions temporals de pintura y escultura contemporania. Conta tamién con una biblioteca y una zona dedicada a la realización de tallers.

 Referencias 

 Veyer tamién 
 Pablo Serrano

 Vinclos externos 

  Sitio web oficial de l'Instituto Aragonés d'Arte y Cultura Contemporanios Pablo Serrano

Categoría:Museus de Zaragoza